b"\n_START_ARTICLE_\nHans Erasmus von der Pfordten\n_START_SECTION_\nBedrifter\n_START_PARAGRAPH_\nI fortifikationens udvikling her i landet har han n\xc3\xa6ppe sat varige spor; som kommandant var han, uagtet han ikke kom til at tage direkte del i krigsbegivenhederne, gentagende i n\xc3\xa6r ber\xc3\xb8ring med disse. Han var s\xc3\xa5ledes i en ret vanskelig stilling, da en engelsk-hollandsk fl\xc3\xa5de i juli 1700 l\xc3\xb8b ind i sundet for at forene sig med den svenske mod den danske fl\xc3\xa5de, uden at s\xc3\xb8magterne officielt havde krig med Danmark, von der Pfordten kunne derfor kun bruge sine kanoner til salut, og mod den svenske h\xc3\xa6r, der med Karl XII f\xc3\xa5 uger efter gik i land et par mil syd for Kronborg, fik han heller ikke l\xc3\xb8snet et skud. Noget lignende var tilf\xc3\xa6ldet 10 \xc3\xa5r senere under felttoget i Sk\xc3\xa5ne. Den anstr\xc3\xa6ngte virksomhed, som von der Pfordten, der var begyndt at skrante, nu udfoldede for at s\xc3\xa6tte f\xc3\xa6stningen i forsvarsstand og sikre forbindelsen med Helsingborg, var vistnok \xc3\xa5rsagen til hans d\xc3\xb8d i maj 1710.\n_START_SECTION_\nPrivat\n_START_PARAGRAPH_\nSom s\xc3\xa5 mange andre af Frederik IV's h\xc3\xb8jere officerer viste han m\xc3\xa5ske ikke synderlig selvst\xc3\xa6ndighed og selvtillid, men han var en tro og p\xc3\xa5lidelig soldat. Det hus i Helsing\xc3\xb8r, som kongen havde for\xc3\xa6ret ham, lod han efter slaget 10. marts indrette til lazaret. von der Pfordten havde i 1683 \xc3\xa6gtet Sophie Wissing (f\xc3\xb8dt omtrent 1657, d\xc3\xb8d 1715, begravet 28. maj), datter af k\xc3\xb8bmand i K\xc3\xb8benhavn Jens Jensen Wissing. Datteren Else Sophie \xc3\xa6gtede Edvard Hammond, d\xc3\xb8d 1711 som stiftamtmand i Bergen."